《柏因社观柏》
清代·陈曾寿

身行邓尉心戒坛，非松非柏森屈蟠。西山今生恐不到，对此皮骨空汍澜。

从来柏身尚劲直，故斗奇肆横阑干。神物中断霹雳斧，两活不复资泉源。

我疑柏空寿者相，忍辱节解降魔顽。一物精诚有不灭，奈何已死诬苍天。

平生松风满怀抱，得兹魂梦双牵连。不须长短较南北，啜茶倚树钟声圆。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。